FI Euroopan unionin virallinen lehti C 127/9

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 127/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”STEIRISCHE KÄFERBOHNE”

EU-nro: AT-PDO-0005-01272–4.11.2014

SAN ( X ) SMM ( )

1. Nimi

”Steirische Käferbohne”

2. Jäsenvaltio tai kolmas maa

Itävalta

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Steirische Käferbohne” tarkoittaa yksilöidylle maantieteelliselle alueelle mukautunutta kasvitieteellisen lajin Phaseolus coccineus L. (ruusupapu) kaksiväristä täplikästä tai marmorikuvioista tyyppiä. Se voidaan tarjota myyntiin sekä kuivattuna että valmiina syötäväksi. Tuoreena sitä on rajallisen säilyvyyden vuoksi saatavana ainoastaan lyhyen aikaa.

Kuivatun Steirische Käferbohne -ruusupavun fysikaaliset ominaisuudet ovat seuraavat:

— puhtaan siemenen 1 000 kappaleen paino: vähintään 1 200 grammaa

— siemenen muoto: leveä, munuaisen muotoinen

— väri: kaksivärinen (vaihtelee mustanvioletista ruskeaan tai vaaleanruskeaan)

— värityksen jakaantuminen: täplikäs tai marmorikuvioinen

Edellä olevaa kuvausta vastaavat yleisimmin käytetyt lajikkeet ovat Bonela ja Melange, ja ne on merkitty sekä kansalliseen että EU:n lajikeluetteloon. Myös Steiermarkin viljelijöiden itsensä valikoimat Steirische Käferbohne -ruusupavun ja uusien jalostettujen lajikkeiden siemenet ovat sallittuja, jos ne vastaavat edellä kuvattuja ominaisuuksia.

Steirische Käferbohne -ruusupavun ulkonäössä värien voimakkuus ja jakaantuminen vaihtelevat, mutta vaatimuksena on aina täplikkyys tai marmorikuviointi. Yksiväristen tai pohjaväriltään (ts. hallitsevin väri) valkoisten papujen sallittu osuus on rajoitettu enintään viiteen prosenttiin painosta.

Myyntivalmiiden kuivattujen papujen vähimmäisvaatimukset ovat seuraavat:

Rikkoontuneiden papujen osuus saa olla enintään 10 painoprosenttia. Edellä kuvatuista muotoon ja/tai väriin liittyvistä ulkoisista ominaisuuksista poikkeavien papujen osuus saa olla enintään viisi painoprosenttia.

Steirische Käferbohne -ruusupavut käsitellään kiehauttamalla, keittämällä, höyryssä kuumentamalla tai muulla vastaavalla menetelmällä. Tällöin niistä tulee huomattavasti suurempia ja painavampia, ja väri muuttuu ruskehtavaksi. Nesteen (esim. veden tai etikan) lisääminen on yleistä ja sallittua. Myös kiinteiden ainesosien (kuten suolan, sokerin, happamuuden säätöaineiden jne.) on sallittua tuotteen säilyvyyden parantamiseksi ja maustamiseksi. Kuivatun tuotteen valmistuksen raaka-aineen on koostuttava 100-prosenttisesti Steirische Käferbohne -ruusupavuista, ja se saa sisältää enintään 10 painoprosenttia rikkoontuneita papuja.

Aineosat:

Sata grammaa keitettyjä Steirische Käferbohne -ruusupapuja sisältää energiaa keskimäärin 396 kJ, noin 7,08 g proteiinia, 0,77 g rasvaa, 11,55 g hiilihydraatteja ja 6,35 g kuitua. Näiden aineosien keskimääräinen osuus 100 grammassa kuivattujen papujen syötävää osaa on 17,59 g proteiinia, 1,68 g rasvaa, 27,95 g hiilihydraatteja ja 34,4 g kuitua. Energiasisältö on 1 112 kJ. Kaikkien edellä mainittujen aineosien määrissä esiintyy luonnollista vaihtelua.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Kylvämiseen käytetyt pavut on luokiteltava yksiselitteisesti Steirische Käferbohne -ruusupavuiksi. Viljelystä peräisin olevien siementen (omien siementen viljely) tai viljelijöiden harjoittaman valinnan tuloksena saatujen siementen on oltava peräisin yksinomaan yksilöidyltä alueelta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Steirische Käferbohne -ruusupavun viljelyn sekä kaikkien syötäväksi tarkoitettujen Steirische Käferbohne -ruusupapujen käsittelyvaiheiden on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Steirische Käferbohne -ruusupapu saatetaan kulutukseen tuoreena (vähäisessä määrin), kuivattuina ja valmiina syötäviksi, ja tuote on merkittävä siten, että se voidaan tunnistaa SAN-tuotteeksi.

Nimityksen ”Steirische Käferbohne” käännökset sallitaan, edellyttäen että samanaikaisesti ilmoitetaan kyseinen saksankielinen alkuperänimitys.

4. Maantieteellisen alueen tarkka rajaus

Steiermarkin osavaltio

5. Yhteys maantieteelliseen alueeseen

5.1 Maantieteellisen alueen erityisyys

Viljelyalueen illyrialainen ilmasto ja maaperä (kevyt tai keskitiivis, kalkki- ja humuspitoinen, runsaasti kivennäisaineita sisältävä savimaa) sekä yksilöidyllä maantieteellisellä alueella käytetyt lajikkeet mahdollistavat Steirische Käferbohne -ruusupavun ulkonäköön, makuun ja tuotokseen liittyvien ominaisuuksien ihanteellisen kehittymisen. Viljelyalueen maantieteellinen sijainti Steiermarkissa vastaa monelta osin Phaseolus coccineus L. -lajin alkuperäseudun, Pohjois-Meksikon ja Guatemalan (Keski-Amerikka), ilmasto-olosuhteita, mikä on ehdoton edellytys Steirische Käferbohne -ruusupavun viljelyn onnistumiselle. Ilmastosta johtuva usein korkea ilman kosteus (10–20 hiostavaa päivää), kesäkuukausien korkea sademäärä, äärimmäisten sääilmiöiden puuttuminen, vähätuulisuus ja korkea lämpötila (aurinkoisten tuntien runsas lukumäärä ja keskikesän yli 20 °C:een lämpötila) erityisesti kukinta-aikana mahdollistavat Steirische Käferbohne -ruusupavun ihanteellisen kasvun ja huomattavan suuren koon (puhtaan siemenen 1 000 kappaleen paino) kehittymisen. Kasvaakseen mahdollisimman hyvin ruusupapu tarvitsee selvästi enemmän kosteutta kuin tarhapapu, ja tämä on mahdollista yksilöidyn maantieteellisen alueen korkeamman sademäärän ansiosta; äärimmäinen kuivuus sitä vastoin olisi haitaksi ruusupavun kehittymiselle. Laji on myös hallanarka ja tarvitsee etenkin kukinta-aikaan riittävästi lämpöä ja vettä, mutta sen kylmän- ja tulvankestävyys on selvästi korkeampi kuin muilla papulajeilla. Muihin Itävallan alueisiin verrattuna lajin ihanteelliset kasvuolosuhteet vallitsevat ainoastaan yksilöidyllä maantieteellisellä alueella.

Tuottajien viljelytekninen osaaminen on olennainen tekijä Steirische Käferbohne -ruusupavun laatuominaisuuksien kehittymisen kannalta. Ainoastaan paikallisten tuottajien asiantuntemus ja kokemus pavunviljelyn perusteista ja menetelmistä on mahdollistanut Steiermarkissa todistettavasti jo 1800-luvulta alkaen jatkuvasti harjoitetun siementen valikoinnin ansiosta vieläkin paremman mukautumisen maantieteellisen alueen ilmasto- ja maaperäoloihin. Tämän toiminnan tuloksena ovat kehittyneet tärkeimmät suojatun Steirische Käferbohne -ruusupavun lajikkeet Bonela ja Melange. Steiermarkin pavunviljelyn alkuajoista lähtien alueen viljelijät ovat harjoittaneet aina myös omien siementen valikointia. Tämän valikoinnin tuloksena on vuosisatojen kuluessa kehittynyt alueen ilmastoon hyvin sopeutunut rakenteeltaan ja maultaan tyypillinen Steirische Käferbohne, jonka täplikäs tai marmorikuvioitu ulkonäkö on helposti tunnistettavissa.

Tämän alueen tuottajien korkea ammattitaito perustuu perinteiseen käsiteolliseen osaamiseen, joka ilmenee siementen valinnassa ja lajikkeiden ylläpidossa, viljelymuodoissa, oikeanlaisten tukikasvien valinnassa sekaviljelyssä (esim. maissin kanssa), viljely- ja sadonkorjuumenetelmissä, oikean sadonkorjuuajankohdan valinnassa sekä korjatun sadon varovaisessa kuivaamisessa ja käsittelyssä. Nämä taidot ovat hioutuneet sukupolvien myötä, ja niiden merkitys Steirische Käferbohne -ruusupavun ulkonäölle, maulle ja tuotokselle on ratkaisevan tärkeä.

5.2 Tuotteen erityisyys

Yksilöidyltä maantieteelliseltä alueelta peräisin olevista valikoiduista Phaseolus coccineus L. -lajin siemenistä tuotettu Steirische Käferbohne eroaa selvästi muista pavuista erityisen värityksensä ja kuviointinsa (kaksivärinen, vaihtelee mustanvioletista ruskeaan tai vaaleanruskeaan, täplikäs tai marmorikuvioitu) sekä huomattavan suuren kokonsa (puhtaan siemenen 1 000 kappaleen paino vähintään 1 200 g) perusteella. Käsiteltäessä papuja syötävään muotoon niiden koko kasvaa suuren vedenimeytyvyyden vuoksi noin puolet suuremmaksi. Syötäväksi valmis Steirische Käferbohne -ruusupapu maistuu jalokastanjalta ja miedon pähkinäiseltä. Rakenne on hieno, kermamainen, suussa sulava ja vailla jauhoisuutta. Yksi Steirische Käferbohne -ruusupavun erityispiirre on se, että sitä voidaan käyttää sekä maustettuihin että makeisiin ruokiin.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Steirische Käferbohne on kehittynyt yksinomaan maantieteellisen alueen luonnonolojen (ilmasto ja maaperä) sekä paikallisten tuottajien perinteisen osaamisen yhteisvaikutuksen tuloksena. Sen ominaispiirteitä ovat koko, selvästi näkyvä kaksivärisyys ja kuviointi, vailla jauhoisuutta oleva rakenne sekä hienostunut, kermamaisen pähkinäinen maku. Nämä ominaisuudet johtuvat sekä viljelyalueen ilmastosta ja maaperän ominaisuuksista että yksilöidyllä maantieteellisellä alueella käytetyistä ja siellä kehitetyistä, valikoiduista ja ylläpidetyistä lajikkeista. Steiermarkin alueen tuottajien keskuudessa useampien sukupolvien myötä kehittynyt asiantuntemus tästä erityisestä papulajikkeesta on saanut paikalliset viljelijät valikoimaan oman lisäysaineistonsa ja kehittämään sen avulla lajikkeita, jotka ovat sopeutuneet ihanteellisesti yksilöidyn alueen maantieteellisiin oloihin ja vaikuttavat suoraan tuotteen laatuun ja ominaisuuksiin, kuten kokoon, muotoon, väritykseen ja sen voimakkuuteen, rakenteeseen ja makuun. Hyvin mineraali-, kalkki- ja humuspitoinen savimaa edistää Steirische Käferbohne -ruusupavun siementen erinomaista kasvua. Maaperän ominaisuudet ja ilmasto vaikuttavat yhdessä kypsymisprosessiin edistämällä papujen kasvua ja vaikuttamalla sekä hienostuneen maun että tuotoksen kehittymiseen. Tämä jatkuva mukauttamistoiminta eli oman lisäysaineiston valikointi ja ylläpito, joka auttaa estämään mutaatiot ja hybridisaatiot, yhdistyneenä yksilöidyn maantieteellisen alueen maaperän ominaisuuksiin ja ilmasto-oloihin, vaikuttaa tuotteen ainutlaatuisuuteen. Alueen tuottajien paikallisten olojen tuntemus sekä maantieteellisiin oloihin mukautetun lisäysaineiston ylläpitämiseen, viljely- ja sadonkorjuumenetelmiin ja oikean sadonkorjuuajankohdan määrittämiseen liittyvä perinteinen asiantuntemus saavat aikaan sen, että tuotteen aistinvaraiset ominaisuudet pääsevät kehittymään mahdollisimman hyvin.

Steirische Käferbohne on alueelle luonteenomainen tuote, joka vaikuttaa osaltaan alueen maaseuturakenteen säilymiseen. Sen pohjalta on myös kehittynyt erilaisia ruokalajeja (joista tunnetuin on steiermarkilainen papusalaatti), ja pavulle ominainen piirre ovat sen monipuoliset käyttömahdollisuudet. Tuotteen merkitys ja erinomainen maine ilmenevät siinä, miten syvästi Steirische Käferbohne on juurtunut alueen väestön tietoisuuteen ja osaksi paikallisidentiteettiä (nimi, monipuolinen käyttö gastronomiassa, kulttuuritapahtumat, käyttö muotoilussa jne.).

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on ladattavissa osoitteessa http://www.patentamt.at/Media/Poellauer_Hirschbirne_Antrag.pdf

tai menemällä suoraan Itävallan patenttiviraston kotisivulle (www.patentamt.at) ja seuraamalla polkua ”Markenschutz/Schutzrechte/Herkunftsangabe” (http://www.patentamt.at/Markenschutz/Schutzrechte/Herkunftsangabe/). Eritelmä löytyy kyseiseltä sivulta vastaavan laatumerkinnän nimen alta.

(1) EUVL L 343, 14.12.2012, s. 1.